钦定古今图书集成/明伦汇编/氏族典/第449卷 > 沈鲤
## 钦定古今图书集成/明伦汇编/氏族典/第449卷 > 沈鲤

按《明外史沈鲤传》：鲤字仲化，归德人。祖瀚，建宁知府。
嘉靖四十四年举进士，改庶吉士，授检讨。大学士高
拱其座主，又乡人也。旅见外，未尝以私谒。神宗在东
宫，鲤为讲官。比即位，用宫寮恩，进编修，旋进左赞善。
连遭父母丧。服阕还朝，擢侍讲学士，再迁礼部右侍
郎。寻改吏部，进左侍郎。万历十二年，拜礼部尚书。《会
典》成，加太子少保。鲤初官翰林，中官黄锦缘同乡以
币交，拒不纳。教习内书堂，侍讲筵，皆数与巨珰接，未
尝与交。及官愈高，益无所假借。中贵大怨，数以事间
于帝。帝渐不能无疑，累加诘责。鲤自是有去志。屡疏
引疾归。二十九年，赵志皋卒，沈一贯独当国。廷推阁
臣，诏鲤以故官兼东阁大学士，入参机务。三十二年，
叙皮林功，加太子太保。寻以秩满，加少保，改文渊阁。
鲤遇事秉正不挠，积忤一贯。一贯将去，虑鲤在，贻己
后忧，密倾之。帝亦嫌鲤方鲠，因鲤乞休，遽命与一贯
同致仕。卒，谥文端。

===沈思孝===按《明外史沈思孝传》：“思孝，字纯父，嘉兴人。举隆庆二
年进士，又三年选番禺知县。万历中，举卓异人，为刑
部主事。张居正父丧，夺情疏谏，廷杖，戍神电卫。居正
死，召复官，进光禄少卿，迁太常少卿，寻迁顺天府尹。
被劾，调南京太仆卿。未几，谢病归。吏部尚书陆光祖
起为南京光禄卿，寻进右佥都御史，巡抚陕西宁夏。”
召为大理卿。进工部左侍郎，又进右都御史，协理戎
政。初，廷推李正为首，思孝次之。帝特用思孝，或疑有
奥援。给事中杨东明、邹廷彦相继疏劾。帝以廷彦受
东明指，谪东明夺廷彦俸。思孝素以直节高天下，然
气好胜，动辄多忤，颇被物议。引疾归，久之卒。